અઢી દાયકાની પ્રાઇવેટ પ્રેક્ટિસમાં સાહેબે મબલખ ધન એકઠું કર્યું હતું. શહેરમાં ચાર વિશાળ, વૈભવી બંગલાઓ હતા. બેન્કનાં લોકર્સ સોનાની લગડીઓથી છલકાતાં હતાં. શહેરની બહાર વિશાળ ખેતરો હતાં. વાહનોની વાત કરીએ તો જે કારનું નવું મોડલ બજારમાં આવે તે બીજા જ દિવસે સાહેબના આંગણામાં જોવા મળી શકે. એક વાર તો ત્રણ ડ્રાઇવરોને લઈને સાહેબ અમદાવાદ ગયા, ત્રણ અલગ-અલગ કંપનીઓની મોંઘીદાટ ગાડીઓ છોડાવીને ઘરે લઈ આવ્યા. ગમે તેવી કીમતી કાર હોય, ડૉક્ટર સાહેબ ત્યાં સુધી જ વાપરે જ્યાં સુધી એ બગડે નહીં. કારમાં નાનું સરખું પણ રિપેરિંગ આવે એટલે સાહેબ કારને વેચી નાખે.